

ALŪKSNES NOVADA PAŠVALDĪBAS DOME

**FINANŠU KOMITEJA**

DĀRZA IELĀ 11, ALŪKSNĒ, ALŪKSNES NOVADĀ, LV – 4301, TĀLRUNIS 64381496, E - PASTS: dome@aluksne.lv

**SOCIĀLĀS, IZGLĪTĪBAS UN KULTŪRAS KOMITEJAS, ATTĪSTĪBAS KOMITEJAS UN FINANŠU KOMITEJAS APVIENOTĀS SĒDES PROTOKOLS**

Alūksnē

2024. gada 26. augustā Nr. 10

Atklāta sēde sasaukta plkst.11.00, Dārza ielā 11, Alūksnē, Alūksnes novadā zālē 1.stāvā

Sēde sākta plkst.11.00, slēgta plkst.12.45

Sēdi vada Alūksnes novada pašvaldības domes priekšsēdētājs Dzintars ADLERS

Sēdi protokolē Alūksnes novada pašvaldības Centrālās administrācijas domes sekretāre Everita BALANDE

Sēdei tiek veikts audioieraksts

Piedalās komiteju locekļi:

Dzintars ADLERS

Arturs DUKULIS

Aivars FOMINS

Artūrs GRĪNBERGS

Maruta KAULIŅA

Ilze LĪVIŅA

Druvis MUCENIEKS

Modris RAČIKS

Jānis SADOVŅIKOVS

Laimonis SĪPOLS

Jānis SKULTE

Druvis TOMSONS

Sēdē piedalās uzaicinātie un interesenti:

Sanita ADLERE, Kaiva AUGSTKALNE, Viktorija AVOTA, Juris BALANDIS, Ingus BERKULIS, Elīna BIRZNIECE, Aiva EGLE, Lāsma ĒVELE, Violeta KĻAVIŅA, Māris KRŪMIŅŠ, Jūlija KRŪZĪTE, Elza ĶESTERE, Kristīne LĀCE, Anda LEJASBLUSA, Inga LĪDAKA, Leonīds ĻUBIMOVS, Māris MALAHOVSKIS, Rimma MELLENBERGA, Daiga NEIBERGA, Evita ŅEDAIVODINA, Matīss PŪPOLS, Sandra SMILDZIŅA, Ingrīda SNIEDZE, Aleksandra TABOLKINA, Una TETERE-TETEROVSKA, Reinis VĀRTUKAPTEINIS, Rolands VEICS, Ieva ZĀLĪTE, Inese ZĪMELE-JAUNIŅA

Dz.ADLERS atklāj komiteju apvienoto sēdi (pielikumā izsludinātā darba kārtība uz 1 lapas). Informē, ka uz apvienoto komiteju sēdi nav ieradušies trīs deputāti: Līga LANGRATE, Verners KALĒJS un Modris LAZDEKALNS.

Darba kārtība:

1. Informācija par Alūksnes novada pašvaldības Investīciju plāna prognozi 2024. – 2027.gadam.
2. Par finansējuma piešķiršanu projektēšanai.
3. **Informācija par Alūksnes novada pašvaldības Investīciju plāna prognozi 2024. – 2027.gadam**

Dz.ADLERS informē, ka pēc Finanšu komitejas notika saruna ar deputātiem par iesniegto metu, kurā deputātiem radās jautājumi par finanšu pietiekamību un turpmākajiem plāniem, tāpēc lūdza Finanšu nodaļai sagatavot informāciju.

A.DUKULIS atgādina, ka bija noruna, ka šī informācija līdz sēdei tiks atsūtīta rakstiskā formā.

Dz.ADLERS norāda, ka šī informācija šobrīd ir redzama uz ekrāna, un pēc tam tā tiks nosūtīta deputātiem.

E.ŅEDAIVODINA iepazīstina ar tabulu, kurā apkopotas visas pašvaldības vēlmes piesaistīt Eiropas Savienības projektu finansējumu un provizoriskie aprēķini par pašvaldības budžeta iespējām, Valsts kases aizdevumu piesaisti un tā sadalījumu pa gadiem (pielikumā tabula uz 2 lapām).

A.DUKULIS interesējas par pašvaldības kredītportfeli 2026.gadā.

E.ŅEDAIVODINA iepazīstina ar pašvaldības aizņēmumu saistībām (pielikumā tabula uz 4 lapām).

A.DUKULIS interesējas par uzņēmējdarbības projektiem, kur Eiropas Savienības projektu finansējums paredzēts 2 400 000 EUR un 2 900 000 EUR apmērā. Jautā, vai šis finansējums jau ir piešķirts.

I.ZĪMELE-JAUNIŅA informē, ka 2 900 000 EUR, kas paredzēti uzņēmējdarbības infrastruktūras atbalstam, ir jau piešķirti, un pašvaldība ir saņēmusi uzaicinājumu iesniegt projekta pieteikumu līdz šā gada 30.decembrim. Norāda, ka par finansējumu klimata pārmaiņu programmā ir jāiesniedz projekta pieteikums līdz 26.novembrim, un tur būs atklāts projektu konkurss.

A.DUKULIS jautā, vai ir plānots un rēķināts darbiniekiem algu pielikums.

E.ŅEDAIVODINA atbild, ka ir veikts aprēķins, un tas sastāda nepilnus 500 000 EUR.

Deputāti pieņem informāciju zināšanai.

1. **Par finansējuma piešķiršanu projektēšanai**

Ziņo: Dz.ADLERS (pielikumā lēmuma projekts uz 1 lapas).

Dz.ADLERS informē, ka šis jautājums ir saistīts ar iesniegto metu “Ezera piekrastes attīstība”. Norāda, ka žūrijas komisija to ir izvērtējusi, un paziņojusi uzvarētāju, kurš ir uzaicināts uz komitejas sēdi.

I.BERKULIS informē, ka bijusī VEF teritorija šobrīd ir pašvaldības īpašums. Norāda, ka, gatavojot darba uzdevumu metam, tika organizētas tikšanās ar vairākām iedzīvotāju grupām, kur tika uzklausītas idejas un priekšlikumi par to, kas nākotnē varētu būt šajā teritorijā. Atgādina, ka maijā deputāti tika informēti par saņemtajiem iedzīvotāju priekšlikumiem, kā arī tika pieņemts lēmums par metu konkursa izsludināšanu, žūrijas komisija apstiprināšanu, kā arī apstiprināti grozījumā lēmumā par metu konkursa izsludināšanu, nosakot metu konkursa godalgu fondu. Informē, ka noteiktajā piedāvājumu iesniegšanas laikā tika iesniegts viens piedāvājums. Norāda, ka nolikums paredzēja, ka metu konkurss ir turpināms, ja ir iesniegts arī viens piedāvājums. Iepazīstina ar vērtēšanas kritērijiem: idejas oriģinalitāte, risinājuma atbilstība konkursa mērķim, normatīvo aktu prasībām un tehniskai specifikācijai, arhitektoniski telpiskā kvalitāte, plānojums, funkcionalitāte, iekļaušanās Alūksnes pilsētas vēsturiskajā centrā, teritorijas labiekārtojums, dizaina priekšlikumi, risinājumi, objekta funkcionālā sasaiste pilsētvidē. Norāda, ka katrs žūrijas komisijas loceklis individuāli vērtēja iesniegto metu atbilstoši noteiktajiem vērtēšanas kritērijiem, piešķirot punktus par katra kritērija izpildi. Informē, ka tika aprēķināts vidējais aritmētiskais vērtējums metam (summēts katra žūrijas komisijas locekļa pieškirtais kopējais punktu skaits un dalīts ar žūrijas komisijas locekļu skaitu). Norāda, ka no iespējamajiem 200 maksimālajiem punktiem žūrijas komisija iesniegto metu ir novērtējusi ar 166 punktiem. Dod vārdu S.SMILDZIŅAI par to, ko žūrijas komisija ir ieraudzījusi iesniegtajā metā.

S.SMILDZIŅA informē, ka meta mērķis bija iegūt arhitektoniski un ainaviski augstvērtīgu un funkcionāli pārdomātu, vēsturiskajā un ainavas vidē balstītu, ilgtspējīgu Alūksnes ezera piekrastes un tās pieguļošās teritorijas nākotnes attīstības vīziju. Norāda, ka žūrijas komisijas ieskatā iesniegtais mets atbilst šim mērķim. Informē, ka pilnībā tiek sakārtota degradēta vide, padarot to par estētiski baudāmu un publiski pieejamu apkārtējiem iedzīvotājiem, apmeklētājiem. Norāda, ka meta attīstības piedāvātajā vīzijā tiek sakārtota ezera piekraste, veidojot promenādi ar dažādiem līmeņiem, kuros ir viegli pārvietoties dažādām cilvēku grupām. Norāda, ka piedāvātās promenādes laipas un takas sasaistās ar pārējiem, jau īstenotajiem, Alūksnes ezera attīstības projektiem, tiek nodrošināta piekļuve arī esošajām būvēm, laivu ēkām. Informē, ka esošā vēsturiskā apbūve tiek veiksmīgi integrēta jaunajā būvapjomā, saglabājot unikālo vērtību un nezaudējot VEF teritorijas stāstu. Norāda, ka pozitīvi tiek vērtēts arī priekšpagalmu savienojums ar Alūksnes Kultūras centru un pārējo zaļo teritoriju vēsturiskajā centrā. Iesaka īstenot metu.

I.BERKULIS lūdz A.LEJASBLUSAI sniegt komentāru par lietām, uz kurām būtu jāvērš autora uzmanība.

A.LEJASBLUSA informē, ka metā tika saskatītas dažas atkāpes no pašvaldības domes saistošajiem noteikumiem “Teritorijas izmantošanas un apbūves noteikumi”, jo atsevišķos punktos piedāvātais krāsu un detaļu veidojums neatbilst minētajiem noteikumiem. Norāda, ka vēlētos dzirdēt autora pamatojumu attiecībā uz loģistiku un piegādēm, jo radās šaubas, ka tas labi funkcionēs. Informē, ka segtā sporta laukuma un atklātā tenisa korta sanitāro telpu un palīgtelpu risinājums nav veiksmīgs, jo atrodas pārāk tālu, pieļauj, ka ir jāmaina to lokācija.

I.BERKULIS norāda, ka žūrijas komisija ir vienojusies vienīgo iesniegto metu atzīt par metu konkursa uzvarētāju. Informē, ka par uzvarētāju ir atzīts SIA “Nams” un sešu kārtu būvprojektēšanas un autoruzraudzības izmaksas sastāda 770 000 EUR bez PVN. Dod vārdu I.ZĪMELEI-JAUNIŅAI par plānoto realizāciju.

I.ZĪMELE-JAUNIŅA informē, ka saistībā ar iesniegtā metu konkursa plānoto izmaksu piedāvājumu ir sagatavots lēmuma projekts, kurā paredzēts izdalīt no 2024.gada budžeta līdzekļiem finansējumu, lai varētu slēgt līgumu un uzsākt projektēšanu. Norāda, ka projektēšanu plānots uzsākt pirmajām četrām sadaļām (inženierkomunikācijām, vidi degradējošo būvju nojaukšanai, ezera piekrastes promenādes un ūdens centra projektēšanai). Informē, ka līdz 30.decembrim ir jāiesniedz projekta pieteikums, kur Eiropas Savienības finansējums sastāda 2 900 000 EUR un pašvaldības līdzfinansējums 511 000 EUR. Norāda, ka otrais projekta pieteikums, kurā plānots metu realizēt, ir programmā “Pašvaldību pielāgošanās klimata pārmaiņām”, kur ir atklāta projektu atlase, un projekts ir jāiesniedz līdz 26.novembrim. Informē, ka indikatīvi plānotais Eiropas Savienības finansējums sastāda 2 400 000 EUR un pašvaldības līdzfinansējums 424 000 EUR. Norāda, ka, lai uzsāktu projektēšanu, ir jāpieņem lēmums par līdzekļu izdalīšanu.

D.MUCENIEKS jautā, vai neradās ideja pagarināt konkursa termiņu, ņemot vērā, ka pieteicās tikai viens pretendents.

Dz.ADLERS atbild, ka būtu vēlējies redzēt vismaz piecus pretendentus, bet, ņemot vērā projektu iesniegšana termiņu, konkursu nevarēja pagarināt. Uzskata, ka konkursa termiņš bija pietiekoši garš. Norāda, ka bija interese arī no citiem pretendentiem, bet piedāvājumi netika saņemti.

M.MALAHOVSKIS iepazīstina ar būvprojekta kārtām (pielikumā informācija uz 22 lapām).

D.MUCENIEKS interesējas par autostāvvietām.

M.MALAHOVSKIS paskaidro, ka tās plānotas starp katlumāju un ūdens centru.

D.MUCENIEKS jautā, ko iesaka darīt ar laivu mājām.

M.MALAHOVSKIS atbild, ka savest kārtībā.

A.DUKULIS jautā, kādas varētu būt izmaksas, ja to visu realizētu.

M.MALAHOVSKIS izsaka pieņēmumu, ka pirmās četras kārtas 14 – 15 miljoni eiro.

M.RAČIKS interesējas par plānoto izmaksu piedāvājumu. Norāda, ka parasti autoruzraudzība sastāda 10% no būvprojektēšanas. Informē, ka pirmajās trīs daļās tā tas ir paredzēts, bet ceturtajā daļā (ūdens centra projektēšanā) autoruzraudzība sastāda gandrīz 40 % no projektēšanas. Interesējas, kāds tam ir iemesls.

M.MALAHOVSKIS paskaidro, ka infrastruktūra tur jau būs izbūvēta, bet pašas ēkas būvniecība šādā vietā ir ļoti sarežģīta, jo ir jāsaglabā esošās sienas, un pieļauj, ka daudz kas tiks ieraudzīts tikai demontējot šo ēku, kad jau būvprojekts formāli būs gatavs un iespējams, ka būs jāpārskata daudz lietas, un jāpieņem būtiski lēmumi, kā šo projektu realizēt. Paskaidro, ka autoruzraugam tajā brīdī var būt jāmaina risinājumi.

*Notiek diskusija.*

*Izsakās D.TOMSONS, M.KAULIŅA un A.DUKULIS.*

Dz.ADLERS aicina balsot par lēmuma projekta virzīšanu izskatīšanai domes sēdē.

Sociālās, izglītības un kultūras komitejas, Attīstības komitejas un Finanšu komitejas locekļi, atklāti balsojot, “par” – 12 (Dz.ADLERS, A.DUKULIS, A.FOMINS, A.GRĪNBERGS, M.KAULIŅA, I.LĪVIŅA, D.MUCENIEKS, M.RAČIKS, J.SADOVŅIKOVS, L.SĪPOLS, J.SKULTE, D.TOMSONS), “pret” – nav, “atturas” – nav, nolemj:

Atbalstīt sagatavoto lēmuma projektu un virzīt to izskatīšanai domes sēdē.

Sēde slēgta plkst. 12.45

*Sēdes ziņojumi, priekšlikumi, komentāri, diskusijas atspoguļoti sēdes audioierakstā.*

Sēdes protokols parakstīts 2024. gada 27.augustā.

Sēdi vadīja Dz.ADLERS

Sēdi protokolēja E.BALANDE